**М О Т И В И**

**към проекта на Закон за изменение и допълнение на Закона за гражданската регистрация**

Проектът на Закон за изменение и допълнение на Закона за гражданската регистрация (ЗИД на ЗГР) е изготвен вследствие на направен анализ на съществуващите разпоредби, уреждащи адресната регистрация.

Целта на законопроекта е създаването на нормативна уредба, която да осигури възможност на всички граждани да заявят адресна регистрация и да изпълнят задължението си по чл. 90, ал. 1 от ЗГР.

Съществуващите текстове след промените в закона от 2011 г. защитиха интересите на собствениците на имоти, но създадоха редица неудобства за гражданите, които нямат и не са в състояние да представят изискуемите документи за извършване на адресна регистрация. Със ЗИД на ЗГР (Обн., ДВ, бр.55 от 2015 г.) бе създаден механизъм за заличаване на адресна регистрация, когато същата е извършена в нарушение на правилата на закона - беше създадена разпоредбата на чл. 99б, съгласно която при писмен сигнал или по искане на собственик на имот, подадени до орган по чл. 92, ал. 1 или до областния управител за нарушение на чл. 92 или чл. 99а, както и по собствена инициатива кметът на общината или на района издава заповед за определяне на комисия, която да извърши проверка за спазване на изискванията за извършване на адресна регистрация или промяна на адрес. В състава на комисията се включват служители от съответната общинска администрация, представители на съответната областна администрация, на териториалните структурни звена на Министерството на вътрешните работи и на Главна дирекция "Гражданска регистрация и административно обслужване" в Министерството на регионалното развитие и благоустройството. В случаите на подадени писмен сигнал или искане на собственик на имот заповедта за определяне на комисията се издава в тридневен срок от получаването им и се обявява на таблото за обявления и на интернет страницата на общината. В случай че кметът не издаде заповедта в определения срок, тя се издава от областния управител. В тридневен срок от извършване на проверката и въз основа на протокола по ал. 2 кметът на общината издава заповед за заличаване на адресни регистрации, за които е установено, че са извършени в нарушение на чл. 92 или на чл. 99а, и изпраща обобщена информация чрез съответното териториално звено "Гражданска регистрация и административно обслужване" на Главна дирекция "Гражданска регистрация и административно обслужване" в Министерството на регионалното развитие и благоустройството за автоматизираното им заличаване в регистъра на населението. В резултат на това се защитиха интересите на собствениците за в бъдеще, но вследствие на заличаване на адресни регистрации голям брой граждани останаха без адресна регистрация.

Главна дирекция „Гражданска регистрация и административно обслужване“ в Министерството на регионалното развитие и благоустройството, на основание чл. 102, ал. 1, т. 1 от ЗГР, поддържа Национален класификатор на постоянните и настоящите адреси (Класификатор). Класификаторът съдържа адреси, определени от кметовете на всички общини за извършване на адресна регистрация. Класификаторът се ползва от много институции и ведомства за изпълнение на техни законови задължения. Класификаторът се предоставя на МВР във връзка със законосъобразно издаване на документите за самоличност. При заличаване на адрес от Класификатора лицата, адресно регистрирани на такъв адрес, следва да заявят нова адресна регистрация. Съгласно чл. 99б, ал. 5 от ЗГР лице, чиято адресна регистрация по постоянен адрес е заличена, е длъжно в едномесечен срок от уведомяването му да подмени личните си документи.

Проблем е и за българските граждани, пребиваващи трайно в чужбина, които нямат собствен имот на територията на страната, да заявят адресна регистрация.

Промените в закона доведоха до увеличаване броя на лицата, които не могат да заявят адресна регистрация, което от своя страна е пречка същите тези лица да получат документ за самоличност. Без документ за самоличност засегнатите лица не могат да започнат работа, да упражняват правата си, както и да получават някои услуги.

Със законопроекта се предлага решение на изброените проблеми, като се въвежда „служебен адрес“, на който да се извършва адресна регистрация на упоменатите по-горе групи лица. Служебният адрес ще е адрес на недвижим имот – общинска собственост, който ще се определя със заповедта по чл. 89, ал. 5 от ЗГР от кмета на съответната община за извършване на служебна адресна регистрация по постоянен и по настоящ адрес.

Със законопроекта се предвижда гражданите със заличен единствен постоянен адрес или чийто постоянен адрес е заличен от Националния класификатор на настоящите и постоянните адреси, да бъдат адресно регистрирани на служебен адрес.

Съгласно чл. 91 от ЗГР, адресната регистрация на лицето е отразяване на постоянния и настоящия му адрес в регистъра на населението, като функцията на служебната адресна регистрация ще е именно регистрация по постоянен и/или настоящ адрес

Предложеният проект на акт не води до въздействие върху държавния бюджет, поради което е приложена финансова обосновка по Приложение № 2.2. към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Очакваните резултати от новата уредба са, да се осигури възможност за всички граждани да имат адресна регистрация, документ за самоличност, да могат да упражняват правата си, както и да получават услуги.

С проекта не се предвижда въвеждане на актове на Европейския съюз, поради което не са изготвени таблици за съответствие с правото на Европейския съюз.

Законопроектът не съдържа разпоредби, свързани с въвеждането на регулаторни режими.